送次公姪從辟顔拱衛軍中
作者：張擴
朝代：宋

paragraphs: 結髪事師友，投身翰墨場。
技成忽棄去，短衣親戎行。
平生萬卷書，豈無活國方。
不如口擊賊，對面用所長。
顔侯將家種，勇過王鐵槍。
蝥弧每先登，裂袂裹箭創。
得君如敵國，乳臭未易當。
中原干戈滿，貔虎政陸梁。
誰専發縱策，坐待錐脱囊。
事平各分功，千級歉莫償。
位卑君勿言，儒雅故自將。
會從傔籍中，微見奏凱章。